Burjassot ret homenatge a Casa Los Chicos i Pollos Badía, dos comerços històrics
2025-07-24

Divendres que ve 25 d’octubre Burjassot viurà una vesprada especial i entranyable per a totes i tots els seus veïns. A les 20.00 hores, la segona planta de la Casa de Cultura serà testimoni excepcional de l’homenatge que l’Ajuntament, des de la Regidoria de Comerç i Mercats, dirigida per Rosa Coca, retrà a dos dels comerços més longeus del municipi: Casa Los Chicos i Pollos Badía. Un homenatge amb el qual el municipi celebrarà també el Dia del Comerç Local.

Un homenatge en el qual també es podrà veure una exposició de tots dos comerços, amb imatges dels seus inicis i de l’actualitat, a través de les quals es fa un recorregut per la seua història. L’exposició es podrà visitar des del mateix divendres 25 d’octubre fins al dilluns 4 de novembre en l’horari habitual d’obertura de la Casa de Cultura, de 8.15 a 20.45 hores de dilluns a divendres.

Parlar de Casa Los Chicos és fer-ho de joguets, llepolies i una infinitat de jocs amb els quals les generacions més menudes i joves de Burjassot gaudien cada dia. Els seus aparadors, al carrer Colón, fan que xicotets i majors es queden pegats al cristall per a veure les novetats jogueteres i, com és habitual, que els més menuts sempre tinguen el desig de comprar alguna cosa.

Aquesta empresa familiar es posava en funcionament, per part d’Eduardo Tejeda, el 1964 i, durant dècades, ha sigut el referent indiscutible de les botigues de joguets de Burjassot i, amb això, de la il·lusió de les famílies burjassoteres.

En els seus 60 anys de trajectòria, Casa Los Chicos ha evolucionat amb la societat i amb les necessitats i peticions dels seus clients; 60 anys que bé mereixen el sentit homenatge que li farà el Consistori.

Per part seua, la història de Pollos Badía té com a data clau el 1954, any en què Fina Mor i Pepe Badía van fundar el seu negoci familiar, “Pollería Fina”, en el Mercat Municipal de Burjassot. Però, anteriorment, la família ja es dedicava a la venda ambulant d’aus, conills i ous; una venda que es va iniciar a la fi de la Guerra Civil.

Seguint l’exemple dels seus pares, els tres germans majors van continuar treballant en el negoci familiar i, el 1962, la família va decidir ampliar l’activitat obrint una nova botiga en la Carretera de Llíria. Per part seua, Pepita Badía Mor, seguint amb la tradició, es va muntar una parada nova en el Mercat Municipal fins a la seua jubilació, l’any 2017; any en què també es van jubilar Ballester i Miguel Badía Mor, que s’havien quedat amb la parada familiar.

Actualment són Pepe i Javier Badía Terol els que porten les rendes del negoci familiar que van ampliar en la Carretera de Llíria amb la venda de tot tipus de carns. A més, van assumir també la parada familiar del Mercat, després de la jubilació dels seus oncles. 70 anys de treball per al poble de Burjassot.

Tots ells, al costat de les seues famílies, rebran un merescut homenatge el divendres 25 d’octubre. A continuació, es servirà un vi d’honor.